ตลท.มั่นใจดัชนี 1,000 จุด มีพื้นฐานรับ
ตลท. เผย ดัชนีหุ้นไทยแตะระดับ 1,000 จุด มาจาก 3 ปัจจัย ชี้หุ้นพุ่งสะท้อนการยอมรับของนักลงทุนต่างชาติ
14 ต.ค. 2553

ตลท. เผย ดัชนีหุ้นไทยแตะระดับ 1,000 จุด มาจาก 3 ปัจจัย ชี้หุ้นพุ่งสะท้อนการยอมรับของนักลงทุนต่างชาติ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ดัชนีหุ้นไทยแตะระดับ 1,000 จุดได้ มาจาก 3 ปัจจัย 1. พื้นฐานของบริษัทจดทะเบียน(บจ.)มีความแข็งแกร่ง แม้จะมีปัญหาการเมือง 
2.เม็ดเงินลงทุนทั้งในและต่างประเทศเข้ามาลงทุนอย่างต่อเนื่อง โดยนักลงทุนในประเทศได้เข้ามาซื้อตั้งแต่ดัชนีระดับ 750 จุด และท่ามกลางประเทศมีปัญหาการเมืองในเดือนพ.ค. ที่ผ่านมา 
เมื่อเหตุการณ์สงบนักลงทุนต่างชาติเริ่มมั่นใจและเข้ามาซื้อหุ้นไทยอย่างต่อเนื่อง ทำให้ดัชนีหุ้นไทยเพิ่มขึ้น 35% แต่เป็นทิศทางเดียวกับตลาดหุ้นอื่นในภูมิภาค เช่นตลาดหุ้นฟิลิปปินส์ 36% อินโดนีเซีย 38% 
3.กรณีบจ.ชั้นนำของไทยออกไปให้ข้อมูลกับนักลงทุนต่างประเทศอย่างสม่ำเสมอไม่ว่าจะเป็น ฮ่องกง สิงคโปร์ ลอนดอน แม้ในช่วงประเทศมีความไม่สงบก็ตาม 
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย กล่าวเสริมว่าดัชนีหุ้นไทยพุ่งขึ้นสะท้อนให้เห็นว่าประเทศไทยเป็นที่ยอมรับของนักลงทุนต่างชาติ พื้นฐานทางเศรษฐกิจดี แต่ดัชนีหุ้นขึ้นสูงเร็ว นักลงทุนต้องใช้ความระมัดระวังในการลงทุน อย่างไรก็ตาม ปัจจัยที่กังวลมีเพียงเรื่องเดียวคือปัญหาการเมืองเท่านั้น